**“POSLIJEBOŽIĆ”**

Ne, neću vam pričati o Božiću, niti o svemoćnoj ljubavi, niti o ostvarenim nadama, niti o zapanjujućim čudima, niti o beskrajnoj sreći, pa čak niti od velikodušnoj dobroti.

Neću vam pričati o Božiću.

Pričat ću vam, pričat ću vam o “Poslijebožiću”.

O ljubavi koja nestaje sa zadnjim žlicama francuske salate; o ljubavi koja se baca na smetlište poput odbačenog božićnog drvca čije su se iglice (“Oh, kako iritantno!”) potpuno razasule po novom tepihu.

Pričat ću vam o nadama, nadama koje umiru zajedno s beskućnicima koje je toplina božićne noći iz nekog neobjašnjivog razloga zaobišla, pretvarajući ih u smrznutu gomilu mesa koju će psi radoznalo njuškati, a grobari u žurbi i bez žaljenja odlagati u plitke rake.

Pričat ću vam o čudima koja se ne događaju, usprkos stotinama molitava upućenih Spasiteljevoj slici, usprkos gorljivom premetanju krunice u navoranim staračkim rukam (“Ne, bako, on se neće vratiti… Nikada… Nikada…”)

Pričat ću vam i o sreći, sreći koja jenjava kao posljednji tonovi božićnih pjesama otpjevanih automatski, bezosjećajno. Sreći koja se gasi sa sjajem šarenih lampica i saznanjem da se zbog rastrošnih kupnji “otišlo u minus”.

Neću zaobići ni dobrotu čije prikladno pojavljivanje na inače odbojnim licima mrzovoljnih prodavačica i činovnika naglo prestaje, da bi ju se zajedno s ukrasima tutnulo u najmračniji kutak tavana gdje će čekati iduće blagdane, posve zaboravljena.

I naposljetku, pričat ću vam o sanjarima. O ljudima koji tako naivno vjeruju da se Krist u badnjoj večeri rađa u svakom srcu. O ljudima koji su uvjereni da zadovoljni osmjesi prolaznika nisu rezultat punih trbuha i zapijenih božićnica. O ljudima koji ne vide (ili ne žele vidjeti) loše namještene maske dobronamjernosti na licima licemjernika. O ljudima koji obožavaju Božić i mrze “Poslijebožić”.

Pričat ću vam, dakle, o sebi – djevojci koja ukrase s božićnog drvca skida polako, komad po komad. Djevojci kojoj se pri pogledu na zadnju kuglicu orose oči. Djevojci koja svake godine obećaje da će kuglice skidati brzo, bez razmišljanja. Djevojci koja svake godine to obećanje prekrši.

Želite li čuti tu priču?

U redu, ispričat ću vam je, samo mi dopustite da prvo “raskitim svoj bor”. Polako, ukras po ukras, iluziju po iluziju, san po san… Sa suzom u oku.

Martina Baković 3.a

Mentor: prof. Zdravko Seleš

1997./98.